
Kloroplaszt polimorfizmus vizsgálata termesztett lucerna fajtákban

A lucerna (Medicago sativa L.) autotetraploid, rovarbeporzású, évelő növény. Kiváló beltartalmi értékei miatt az egyik legértékesebb és legváltozatosabban hasznosítható szántóföldi növényünk, melyet főként kérődzők takarmányozására használnak. A talaj termékenységének fokozásával és a légköri nitrogén megkötésével fontos eleme a fenntartható mezőgazdaságnak.
A növényi sejtek egymástól fizikailag is elkülönülve nukleáris, mitokondriális és kloroplasztisz genomot tartalmaznak. A kloroplaszt genom a prokarióta DNS-re hasonlít, kisméretű, haploid és gyűrű alakú. A sejtenkénti akár 100 kloroplaszt mindegyike 10-100 kópiában tartalmaz DNS-t.
A dolgozatom célja néhány Magyarországon termesztett lucernafajta kloroplaszt genom polimorfizmusának vizsgálata. Kísérleteink során három kloroplaszt régióban vizsgáltuk a fajták közötti különbségeket és a fajtákon belül található variabilitást.
Három magyarországi nemesítő helyről 2-2 fajtát választottunk, melyekhez kereskedelemben kapható, étkezési célra árusított európai és kanadai magkeverékből származó növényeket hasonlítottunk. Fajtánként legalább 15 egyedből DNS-t izoláltunk és PCR-t készítettünk a három vizsgálni kívánt régióra specifikus primerekkel. A PCR termékeket gélelektroforézissel elválasztottuk és a hossz polimorfizmust mutató egyedekben szekvenálással igazoltuk a DNS-ben bekövetkezett változásokat.
A kloroplaszt genom három régiójának vizsgálata alapján összegzésképpen elmondhatjuk, hogy a trnI-rpl23 intergénikus régióban mind a fajták, mind az egyedek között jelentős variabilitás figyelhető meg. Ezzel szemben a trnE-trnT intergénikus régió feltehetően erősen konzervatív, mivel sem a fajták sem az egyedek között nem találtunk 1 bp-nál nagyobb különbséget. Az accD génben is csak néhány olyan egyedet találtunk, amely szekvencia eltérést mutatott a különböző fajtákban. A kísérleteink során kimutatott polimorfizmusokból molekuláris markerek fejleszthetők, melyek felhasználhatók lucerna kloroplaszt öröklődésének tanulmányozására, fajtaazonosításra vagy fajtavédelemre. Jövőbeni terveink között szerepel a kloroplaszt genomban további polimorf régiók keresése és a fajták közötti polimorfizmusok analízise.
 



